钦定古今图书集成/理学汇编/文学典/第076卷 > 《俞紫芝》〈澹〉
## 钦定古今图书集成/理学汇编/文学典/第076卷 > 《俞紫芝》〈澹〉

按《石林诗话》：“紫芝字秀老，扬州人。少有高行，不娶，得
浮屠心法，所至翛然，而工于作诗。王荆公居锺山，秀
老数相往来，尢爱重之，每见于诗。所谓‘公诗何以解人愁，初日芙蓉映碧流，未怕元刘争独步，不妨陶谢
与同游’是也。秀老尝有‘夜深童子唤不起，猛虎一声
山月高’之句，尢为荆公所赏，亟和云：‘新诗比旧仍增
峭，若许追攀莫太高’。”秀老卒于元祐初，惜时无发明
之者，不得与林和靖一流概见于隐逸。其弟澹，字清
老，亦不娶，滑稽善谐谑，洞晓音律，能歌，荆公亦善之，
晚年作《渔家傲》等乐府数阕，每山行，即使澹歌之。然
澹使酒好骂，不若秀老之恬静。一日见公云：“吾欲去
为浮屠，但贫，无钱买祠部耳。”公欣然为置祠部。澹约
日祝发，既过期，寂无耗。公问其然，澹徐曰：“吾思僧亦
不易，为公所赠，祠部已送酒家偿旧债矣。”公为之大
笑。黄鲁直尝作三诗赠澹，其一云：“有客梦超俗，去发
脱尘冠。平明视清镜，正尔良独难。”盖荆公事也。
按《老学庵笔记》：俞秀老紫芝，物外高人，喜歌讴，醉则
浩歌不止。故荆公赠之诗曰：“鲁山眉宇人不见，只有
歌辞来向东。借问楼前蹋于𫇭，何如云卧唱《松风》。”又
云：“暮年要与君携手，处处相烦作好歌。”不知者以为
赋诗也。紫芝之弟清老欲为僧，荆公名之曰“紫琳”，因
手𥳑目之为琳公。然清老卒未尝祝发也。